**ΠΕΛΟΠΟΝΝΗΣΙΑΚΗ ΕΚΘΕΣΗ «ΠΕΛΟΠΟΝΝΗΣΟΣ EXPO»**

**ΣΥΝΑΝΤΗΣΕΙΣ Β2Β ΜΕ ΕΠΙΧΕΙΡΗΣΕΙΣ ΤΟΥ ΕΞΩΤΕΡΙΚΟΥ**

Αγαπητά μέλη,

Η πρώτη περιφερειακή έκθεση της Πελοποννήσου με τίτλο **«ΠΕΛΟΠΟΝΝΗΣΟΣ EXPO»** θα πραγματοποιηθεί από **9-13 Νοεμβρίου** στις ειδικά διαμορφωμένες εγκαταστάσεις του κτιρίου **ΓΕΑ στη Βιομηχανική Περιοχή Τρίπολης**. Η έκθεση διοργανώνεται υπό την αιγίδα των Επιμελητηρίων όλων των νομών της Πελοποννήσου (Αργολίδας, Αρκαδίας, Αχαΐας, Ηλείας, Κορινθίας, Λακωνίας, Μεσσηνίας) και τη στήριξη, του Enterprise Greece, της Περιφέρειας Πελοποννήσου και του Δήμου Τρίπολης.

Πρόκειται για μια πολύ σημαντική προσπάθεια για την επιχειρηματικότητα στην Πελοπόννησο, που γίνεται πρώτη φορά με τη μορφή έκθεσης, και πραγματώνει με τον καλύτερο τρόπο το πνεύμα συνεργασίας και σύνταξης δυνάμεων προς όφελος των επιχειρήσεων και την ανάπτυξη της Πελοποννήσου.

Η έκθεση θα έχει στο επίκεντρο τον **αγροδιατροφικό τομέα και τον τουρισμό**, οι οποίοι αποτελούν άλλωστε την αιχμή του δόρατος για την περιφέρειά μας, με σκοπό την προβολή και ανάδειξη των ποιοτικών Πελοποννησιακών προϊόντων και της Πελοποννησιακής διατροφής, του Πελοποννησιακού τουριστικού προϊόντος, αλλά θα συμμετέχουν και όλοι οι άλλοι παραγωγικοί τομείς που συνθέτουν το προφίλ της επιχειρηματικότητας της περιοχής.

## Επιχειρηματική αποστολή εισαγωγέων στην Πελοπόννησο

**Επιχειρηματική αποστολή και B2B**

**11-13 Νοεμβρίου 2016**

Στο πλαίσιο της «ΠΕΛΟΠΟΝΝΗΣΟΣ EXPO» θα διοργανωθεί από το ευρωπαϊκό δίκτυο **Enterprise Europe Network**, το μεγαλύτερο δίκτυο υποστήριξης επιχειρήσεων πανευρωπαϊκά, επιχειρηματική αποστολή ξένων επιχειρήσεων που αναζητούν συνεργασίες με ελληνικές επιχειρήσεις.

Οι Πελοποννησιακές επιχειρήσεις θα έχουν την ευκαιρία να συναντηθούν με περίπου **20** **εκπροσώπους ξένων επιχειρήσεων,** οι οποίες ενδιαφέρονται για τα πελοποννησιακά προϊόντα και για διεθνή συνεργασία και να συμμετάσχουν σε επιχειρηματικές B2B συναντήσεις και επισκέψεις σε επιχειρήσεις.

Οι επιλεγμένες επιχειρήσεις της Πελοποννήσου θα έχουν προκαθορισμένα ραντεβού με τους ξένους πιθανούς συνεργάτες πριν από την εκδήλωση.

**Γιατί να συμμετέχετε**

Σε προκαθορισμένες διμερείς συναντήσεις, οι συμμετέχοντες θα έχουν την ευκαιρία:

* Να αξιοποιήσουν τις εξατομικευμένες 20λεπτες συναντήσεις
* Να συζητήσουν δυνατότητες συνεργασίας
* Να βρουν νέους συνεργάτες και να καθιερώσουν νέες επιχειρηματικές σχέσεις
* Να προσεγγίσουν νέες διεθνείς αγορές
* Να βρουν νέες επιχειρηματικές συνεργασίες
* Να προωθήσουν το προφίλ της επιχείρησής τους με συγκεκριμένο αίτημα ή προσφορά
* Να έχουν υποστήριξη και παρακολούθηση μετά την έναρξη των συμφωνιών

**Κύριοι τομείς**

* Τρόφιμα, ποτά και αγροτικά προϊόντα
* Οργανικά τρόφιμα
* Τουρισμός
* Χειροτεχνία

**Η συμμετοχή για τις πελοποννησιακές επιχειρήσεις είναι ΔΩΡΕΑΝ.**

**Προϋποθέσεις συμμετοχής**

Οι επιχειρήσεις θα πρέπει να:

* είναι ενήμερα μέλη των Επιμελητηρίων της Πελοποννήσου
* ανήκουν στους παραπάνω κλάδους που αφορά η επιχειρηματική αποστολή
* διαθέτουν/ετοιμάσουν προφίλ και υλικό της επιχείρησης στα Αγγλικά
* διαθέτουν ιστοσελίδα κατά προτίμηση και στα Αγγλικά
* διαθέτουν δείγματα προϊόντων κατά προτίμηση και με αγγλική ετικέτα

Η διαχείριση της εκδήλωσης θα γίνει μέσω ειδικής ηλεκτρονικής πλατφόρμας, στην οποία θα καταχωρηθούν τα προφίλ των ελληνικών και ξένων επιχειρήσεων. Κάθε επιχείρηση θα μπορεί μέσω της πλατφόρμας αυτής να δει τις επιχειρήσεις που συμμετέχουν και να εκδηλώσει το ενδιαφέρον της για συγκεκριμένες επιχειρήσεις. Τα ραντεβού θα κλείνονται μέσω της πλατφόρμας αυτής με πρωτοβουλία των ξένων αγοραστών/εισαγωγέων. Μία εβδομάδα πριν την εκδήλωση, όλες οι επιχειρήσεις θα έχουν αναλυτική ατζέντα με τα προκαθορισμένα ραντεβού τους και τα προφίλ των επιχειρήσεων που θα συναντήσουν.

Σε όλη αυτή τη διαδικασία, οι επιχειρήσεις θα έχουν την καθοδήγηση και στήριξη των συνεργατών του Enterprise Europe Network και του Επιμελητηρίου τους.

**Δήλωση συμμετοχής**

Παρακαλούμε όπως συμπληρώσετε και αποστείλετε την δήλωση συμμετοχής στο Enterprise Europe Network στην ηλεκτρονική διεύθυνση een@enterprise-arcadia.gr

Τη δήλωση συμμετοχής μπορείτε να βρείτε [εδώ](http://www.enterprise-arcadia.gr/wp-content/uploads/2016/06/Application-PELOPONNESE-GR.doc)

Οι επιχειρήσεις που ενδιαφέρονται να συμμετάσχουν μπορούν να επικοινωνήσουν για περισσότερες λεπτομέρειες με την υπεύθυνη του Enterprise Europe Network στο Επιμελητήριο Αρκαδίας κα Ευγενία Τζανετοπούλου, τηλ. 2710227141-2, email: een@enterprise-arcadia.gr, tzanetopoulou@arcadianet.gr